text: Konge-etapen til Vejle kommer fra nord
  07 december 2017 kl. 09.40
  Konge-etapen i Danmark Rundt går endnu en gang til Vejle - denne gang kommer feltet fra Viborg.
  Når cykelrytterne i PostNord Danmark Rundt sætter sig i sadlen på 2. etape til august næste år, venter der dem en hård og udmattende afslutning på bakkerne i og omkring Vejle godt 150 km senere.
  Torsdag formiddag afslørede Danmarks Cykle Union ruten til næste års store danske etapeløb, og bakkerne er igen årsag til, at etapen med afslutning i Vejle går under betegnelsen "Konge-etapen".
  – 2. etape, konge-etapen fra Viborg til Vejle, er lige så hård som de sidste par år, og den bliver uden tvivl igen afgørende for det samlede klassement, siger løbsdirektør Jesper Worre i en pressemeddelelse.
  I år sluttede løbet i Aarhus, men i 2018 slutter løbet atter i København på Frederiksberg Allé.
  I alt 785 kilometer venter rytterne på de 20 deltagende cykelhold. 
  De fire danske 2018-registrerede kontinentalhold er allerede nu udtaget til at deltage i 2018-udgaven af løbet.
  Det drejer sig om BHS - Almeborg Bornholm, coloQuick, Riwal Ceramicspeed og det Vejle-baserede Team Virtu Cycling. Holdenes deltagelse er betinget af, at holdene kører alle PostNord Cup-afdelinger og de danske mesterskaber i 2018.
  Ruten 2018
  1. august | 1. etape: Aalborg-Aalborg 216,6 km2. august | 2. etape: Viborg – Vejle 180,5 km3. august | 3. etape: Næstved – Vordingborg 174,5 km4. august | 4. etape: Nykøbing Falster enkeltstart 19,1 km5. august | 5. etape: Faxe – Frederiksberg 194,2 km
  
  